醉中留別永叔子履
作者：梅堯臣
朝代：宋

paragraphs: 新霜未落汴水淺，輕舸惟恐東下遲。
遶城假得老病馬，一步一跛令人疲。
到君官舍欲取別，君惜我去頻增嘻。
便步髯奴呼子履，又令開席羅酒巵。
逡巡陳子果亦至，共坐小室聊伸眉。
烹雞庖兔下筯美，盤實飣餖栗與梨。
蕭蕭細雨作寒色，厭厭盡醉安可辭。
門前有客莫許報，我方劇飲冠幘欹。
文章或論到淵奧，輕重曾不遺毫釐。
間以辨謔每絕倒，豈顧明日無晨炊。
六街禁夜猶未去，童僕竊訝吾儕癡。
談兵究弊又何益，萬口不謂儒者知。
酒酣耳熱試發泄，二子尚乃驚我爲。
露才揚己古來惡，卷舌噤口南方馳。
江湖秋老鱖鱸熟，歸奉甘旨誠其宜。
但願音塵寄鳥翼，慎勿却效兒女悲。